作者:杜
標題:摸魚兒
內容:放扁舟、萬山環處，平鋪碧浪千頃。仙人憐我征塵久，借與夢遊清枕。風乍靜。望兩岸群峰，倒浸玻璃影。樓臺相映。更日薄煙輕，荷花似醉，飛鳥墮寒鏡。中都內，羅綺千街萬井。天教此地幽勝。仇池仙伯今何在，堤柳幾眠還醒。君試問。□此意、只今更有何人領。功名未竟。待學取鴟夷，仍攜西子，來動五湖興。